‘Groot verlies’ na nóg ŉ SA bokslegende sterfNorman Sekgapane (Foto: Box Rec) Supra Mahumapelo, die premier van Noordwes, het Saterdag die dood van Norman Sekgapane, ŉ Suid-Afrikaanse bokslegende, as ŉ groot verlies bestempel. Sekgapane is op 4 April in die Chris Hani Baragwanath-hospitaal dood ná ŉ lang siekbed. Hy was 70. “Baie mense sal Sekgapane as ŉ vreeslose vegter onthou,” het Mahumapelo gesê. “Hy was een van die beste boksers wat in die 1970’s en 1980’s bekend geword het. Noordwes het ŉ groot gees verloor. Ons innige simpatie aan sy vriende en familie in hierdie moeilike tyd wat voorlê.” Sekgapane het in 1981 uitgetree met ŉ destydse rekord van 51 oorwinnings. ŉ Roudiens word op 12 April vir hom gehou. Hy word op 14 April in Ramatlabama, noord van Mafikeng in Noordwes, begrawe. Willie Toweel, die Suid-Afrikaanse bokslegende wat ook as afrigter bekend was, is op Kersdag verlede jaar in die ouderdom van 83 dood.